b'\n_START_ARTICLE_\nPavle Kalan (slavist)\n_START_SECTION_\n\xc5\xbdivljenjepis\n_START_PARAGRAPH_\nKalan je leta 1928 na ljubljanski Filozofski fakulteti diplomiral iz slavistike in romanistike. \xc5\xbdivel je v Ljubljani in do 1939 delal kot profesor, nato bil knji\xc5\xbeni\xc4\x8dar v Slovanski knji\xc5\xbenici, nato uslu\xc5\xbebenec mestne uprave, ponovno profesor ter od 1946 do 1969 knji\xc5\xbeni\xc4\x8dar in vi\xc5\xa1ji znanstveni sodelavec Narodne in univerzitetne knji\xc5\xbenice v Ljubljani.\n_START_SECTION_\nDelo\n_START_PARAGRAPH_\nKalan je bil vodilni strokovnjak za obdelavo knji\xc5\xbeni\xc4\x8dnega gradiva. Uvedel je sodoben na\xc4\x8din dela v vse slovenske knji\xc5\xbenice, predvsem katalogizacijo in delno klasifikacijo knji\xc5\xbenega gradiva, ter objavljal \xc4\x8dlanke o vpra\xc5\xa1anjih katalogizacije in strokovne terminologije. Kot strokovnjak za oblikovanje avtorskih besed po katerih se razvr\xc5\xa1\xc4\x8dajo listki v avtorskem katalogu je sodeloval na ve\xc4\x8d mednarodnih posvetih o dolo\xc4\x8danju na\xc4\x8del za poenoteno pisanje imen individualnih avtorjev in korporacij v knji\xc5\xbeni\xc4\x8dni rabi. Za tisk je pripravil nekaj izdaj del J. Jur\xc4\x8di\xc4\x8da in I. Tav\xc4\x8darja, kot ljubitelj pa je pisal o slovenski glasbeni preteklosti. O katalogizaciji je predaval na vseh povojnih kraj\xc5\xa1ih ali dalj\xc5\xa1ih knji\xc5\xbeni\xc4\x8darskih strokovnih nate\xc4\x8dajih in kot honorarni delavec na katedri za knji\xc5\xbeni\xc4\x8darstvo Pedago\xc5\xa1ke akademije Ljubljana.\n_START_SECTION_\nDela\n_START_PARAGRAPH_\nObjavil je \xc4\x8dlanke Ob petdesetletnici Mirka Rupla, Katalogi v ljudski knji\xc5\xbenici, Nekaj besed o na\xc5\xa1i katalogizacijski terminologiji (Knji\xc5\xbenica. - ISSN 0023-2424. - Leto 9, \xc5\xa1t. 1/4 (1965), str. 12-16.), Mednarodna prizadevanja za enotnost v katalogizaciji (Knji\xc5\xbenica, Leto 4, \xc5\xa1t. 1/4 (1960), str. 41-48, ISSN 0023-2424), in pomagal je pri izdelavi dela Abecedni imenski katalog(nova izdaja, Ljubljana, 1967).\n_START_SECTION_\nKalanov sklad\n_START_PARAGRAPH_\nPo njem je poimenovan Kalanov sklad Zveze bibliotekarskih dru\xc5\xa1tev Slovenije. Nagrade Kalanovega sklada prejmejo slovenski knji\xc5\xbeni\xc4\x8darski delavci za tista pisna strokovna ali znanstvena dela, ki pomembno prispevajo k oblikovanju teorije bibliotekarstva in informacijske znanosti ter k praksi bibliotekarske in informacijske dejavnosti na slovenski in mednarodni ravni. Nagrade Kalanovega sklada se podeljujejob za najbolj\xc5\xa1e strokovne ali znanstvene prispevke v okviru teme, ki jo Kalanov sklad razpi\xc5\xa1e vsako drugo leto v strokovnem glasilu Knji\xc5\xbenica, in za najbolj\xc5\xa1e strokovne ali znanstvene prispevke, objavljene v slovenskem ali tujem strokovnem tisku, v obdobju dveh let pred dnem, ko upravni odbor Kalanovega sklada zaklju\xc4\x8di zbiranje predlogov za nagrade.'